Der bliver fulgt med i Ukraine-krigen fra Søren Lies hjem i Hjørring. Torsdagens nyheder, om at russerne har sendt 120 missiler mod Ukraine, modtages med mismod foran computeren. - Jeg synes, det er meget svært at rumme, for det er jo ikke militære strategiske ting, de går efter mere. De bomber jo gamle mennesker ude på landet, siger han. Varmebidrag Søren Lie bruger noget af sin tid fra hjemmet på at lave lys, der består af tomme konservesdåser fyldt med pap og stearin. De kan brænde i to-fire timer, og så kan kolde soldater varme sig, når de er på slagmarken. - Dem putter de i lommen, og når de overnatter et tilfældigt sted, så kryber de sammen 4-5-6-10 mand, og så stiller de dåserne op og sætter ild i dem, siger Søren Lie. Han er medlem af foreningen Outpost9000, som er en gruppe, der er gået sammen om at hjælpe ukrainerne. I baghaven har han indrettet sin garage til lager, hvor der samles forsyninger, der kan sendes til Ukraine. - Jeg kan jo ikke hjælpe en helt masse, men jeg kan hjælpe en lille smule. Og hvis vi er mange, der gør en lille smule, så bliver det til rigtig meget. Jeg mener, det er så vigtigt, at vi får stoppet den krig dernede, siger han. Indtil videre har foreningen sendt to biler afsted til det krigshærgede land, hvor der har været lys, soveposer og tøj. Søren Lie og Outpost9000 modtager gerne tomme konservesdåser til produktionen, hvis folk har nogen tilovers. Man kan kontakte ham på 27892797.
Der er langt fra Nordjylland til Ukraine, men det hindrer ikke i at hjælpe soldaterne.